Euroopan parlamentin ja neuvoston direktiivi 2003/53/EY,

annettu 18 päivänä kesäkuuta 2003,

tiettyjen vaarallisten aineiden ja valmisteiden (nonyylifenoli, nonyylifenolietoksylaatti ja sementti) markkinoille saattamisen ja käytön rajoituksista annetun neuvoston direktiivin 76/769/ETY muuttamisesta kahdennenkymmenennenkuudennen kerran

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 95 artiklan,

ottavat huomioon komission ehdotuksen(1),

ottavat huomioon Euroopan talous- ja sosiaalikomitean lausunnon(2),

noudattavat perustamissopimuksen 251 artiklassa määrättyä menettelyä(3),

sekä katsovat seuraavaa:

(1) Nonyylifenolista ja nonyylifenolietoksylaatista ympäristölle aiheutuvat vaarat on arvioitu olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) N:o 793/93(4) mukaisesti. Arvioinnissa todettiin, että on tarpeen vähentää näitä vaaroja. Myrkyllisyyttä, ekomyrkyllisyyttä ja ympäristöä käsittelevä tiedekomitea (CSTEE) vahvisti 6 ja 7 päivänä maaliskuuta 2001 antamassaan lausunnossa nämä johtopäätökset.

(2) Nonyylifenoli luokitellaan yhteisön vesipolitiikan puitteista 23 päivänä lokakuuta 2000 annetussa Euroopan parlamentin ja neuvoston direktiivissä 2000/60/EY(5) tarkoitetuksi "vaaralliseksi prioriteettiaineeksi". Kyseisen direktiivin 16 artiklan 6 kohdan mukaisesti komissio tekee ehdotuksia hallintatoimiksi näiden aineiden päästöjen ja häviöiden lopettamiseksi kerralla tai vaiheittain.

(3) Seuraavien aineiden riskinarvioinnin tuloksista ja riskien vähentämisen toimintasuunnitelmista: akryylialdehydi; dimetyylisulfaatti; nonyylifenoli; fenoli, 4-nonyyli-, haarautunut; tert-butyylimetyylieetteri 7 päivänä marraskuuta 2001 annetussa komission suosituksessa 2001/838/EY(6), joka hyväksyttiin asetuksen (ETY) N:o 793/93 yhteydessä, ehdotettiin nonyylifenolin ja nonyylifenolietoksylaatin riskien rajoittamisen toimintasuunnitelmaa. Siinä suositellaan erityisesti, että rajoitukset kohdistetaan aineiden markkinoille saattamiseen ja käyttöön.

(4) Ympäristön suojelemiseksi komissiota kehotetaan harkitsemaan muutosta ympäristön, erityisesti maaperän, suojelusta käytettäessä puhdistamolietettä maanviljelyssä 12 päivänä kesäkuuta 1986 annettuun neuvoston direktiiviin 86/278/ETY(7) maaperään puhdistamolietteessä leviävän nonyylifenolin ja nonyylifenolietoksylaatin pitoisuuksien raja-arvojen vahvistamiseksi.

(5) Ympäristön suojelun parantamiseksi nonyylifenolin ja nonyylifenolietoksylaatin markkinoille saattaminen ja käyttö olisi rajoitettava tietyissä käyttötarkoituksissa, jotka aiheuttavat päästöjä ja häviöitä ympäristöön. Torjunta-aineiden ja biosidien apuaineita koskevan rajoituksen ei kuitenkaan pitäisi vaikuttaa voimassa oleviin, ennen tämän direktiivin voimaantuloa myönnettyihin kansallisiin lupiin, jotka koskevat nonyylifenolietoksylaattia apuaineena sisältäviä torjunta-aineita tai biosidisia tuotteita, ennen kuin kyseisten lupien voimassaolo päättyy.

(6) Tieteelliset tutkimukset ovat myös osoittaneet, että kromi VI:tta sisältävät sementtivalmisteet voivat aiheuttaa allergisia reaktioita tietyissä oloissa, jos ne ovat suorassa pitkäaikaisessa ihokosketuksessa. Kaikkiin sementin käyttötapoihin liittyy suoran pitkäaikaisen ihokosketuksen vaara, lukuun ottamatta valvottuja ja suljettuja ja täysin automatisoituja prosesseja.

(7) Myrkyllisyyttä, ekomyrkyllisyyttä ja ympäristöä käsittelevä tiedekomitea (CSTEE) on vahvistanut sementissä olevan kromi VI:n haitalliset terveysvaikutukset.

(8) Henkilökohtaiset suojelutoimenpiteet ovat välttämättömiä mutta eivät riittäviä estämään ihon kosketusta sementin kanssa. Lisäksi työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä (neljästoista direktiivin 89/391/ETY 16 artiklan 1 kohdassa tarkoitettu erityisdirektiivi) 7 päivänä huhtikuuta 1998 annetun neuvoston direktiivin 98/24/EY(8) suojelutoimenpiteitä koskevien säännösten tärkeysjärjestyksen mukaisesti työnantajan on ensisijaisesti huolehdittava siitä, että altistuminen vähennetään mahdollisimman alhaiseksi silloin kun aineen korvaaminen ei ole mahdollista, ja sovellettava henkilökohtaisia suojelutoimenpiteitä ainoastaan, jos altistumista ei voida ehkäistä muilla tavoin.

(9) Ihmisten terveyden suojelemiseksi on siis tarpeen rajoittaa sementin markkinoille saattamista ja käyttöä. Erityisesti enemmän kuin 2 ppm kromi VI:tta sisältävän sementin tai sementtivalmisteiden markkinoille saattamista ja käyttöä pitää rajoittaa niissä töissä, joiden osalta on olemassa mahdollisuus aineiden joutumisesta kosketukseen ihon kanssa. Tämä ei päde valvottuihin ja suljettuihin eikä täysin automatisoituihin prosesseihin, ja ne on tästä syystä jätettävä tämän säännöksen ulkopuolelle. Pelkistäviä aineita olisi käytettävä mahdollisimman aikaisessa vaiheessa, toisin sanoen sementin tuotantovaiheessa.

(10) Ihmisten terveyden suojelun edistämiseksi komissiota pyydetään harkitsemaan muutosta direktiivissä 98/24/EY olevaan liitteeseen I pölyä koskevan työperäisen altistuksen sitovan raja-arvon vahvistamiseksi.

(11) Kromi VI:n käyttö kiellettiin romuajoneuvoista 18 päivänä syyskuuta 2000 annetussa Euroopan parlamentin ja neuvoston direktiivissä 2000/53/EY(9) ja tiettyjen vaarallisten aineiden käytön rajoittamisesta sähkö- ja elektroniikkalaitteissa 27 päivänä tammikuuta 2003 annetussa Euroopan parlamentin ja neuvoston direktiivissä 2002/95/EY(10). Kromi VI:n muita käyttötarkoituksia tarkastellaan parhaillaan riskinarvioinnin yhteydessä, ja komissiota pyydetään antamaan mahdollisimman pian tarkoituksenmukaisia säädösehdotuksia kaikkien todettujen riskien käsittelemiseksi.

(12) Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annettu neuvoston direktiivi 76/769/ETY(11) pitäisi muuttaa vastaavasti.

(13) Tämän direktiivin tavoitteena on ottaa käyttöön nonyylifenolia, nonyylifenolietoksylaattia ja sementtiä koskevat yhdenmukaistetut säännökset ja näin huolehtia sisämarkkinoiden toimivuudesta sekä varmistaa terveyden ja ympäristön suojelun korkea taso perustamissopimuksen 95 artiklan mukaisesti.

(14) Sementin sisältämää kromi VI:tta koskevan yhdenmukaisen testausmenetelmän käyttöönotto on suotavaa tämän direktiivin täytäntöönpanon kannalta, mutta sen ei pitäisi viivästyttää tämän direktiivin voimaantuloa. Tästä syystä komission olisi direktiivin 76/769/ETY 2 a artiklan mukaisesti vahvistettava tämä menetelmä. Testausmenetelmä olisi mieluiten kehitettävä Euroopan tasolla, tarvittaessa Euroopan standardointikomiteassa (CEN).

(15) Tämä direktiivi ei vaikuta työsuojelun vähimmäisvaatimuksia koskevaan yhteisön lainsäädäntöön, kuten toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettuun neuvoston direktiiviin 89/391/ETY(12) sekä siihen perustuviin erillisiin direktiiveihin, erityisesti työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta 28 päivänä kesäkuuta 1990 annettuun neuvoston direktiiviin 90/394/ETY (kuudes direktiivin 89/391/ETY 16 artiklan 1 kohdassa tarkoitettu erityisdirektiivi)(13) ja direktiiviin 98/24/EY,

OVAT ANTANEET TÄMÄN DIREKTIIVIN:

1 artikla

1. Muutetaan direktiivin 76/769/ETY liite I tämän direktiivin liitteen mukaisesti.

2. Tämä direktiivi ei vaikuta voimassa oleviin, ennen tämän direktiivin voimaantuloa myönnettyihin kansallisiin lupiin, jotka koskevat nonyylifenolietoksylaattia apuaineena sisältäviä torjunta-aineita tai biosidisia tuotteita, ennen kuin kyseisten lupien voimassaolo päättyy.

2 artikla

Komissio hyväksyy direktiivin 76/769/ETY liitteessä I olevan 47 kohdan (sementti) soveltamiseksi yhdenmukaisen testausmenetelmän kyseisen direktiivin 2 a artiklassa säädetyn menettelyn mukaisesti.

3 artikla

Jäsenvaltioiden on annettava ja julkaistava tämän direktiivin noudattamisen edellyttämät säännökset ennen 17 päivää heinäkuuta 2004. Niiden on ilmoitettava tästä komissiolle viipymättä.

Niiden on sovellettava näitä säännöksiä 17 päivästä tammikuuta 2005.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

4 artikla

Tämä direktiivi tulee voimaan päivänä, jona se julkaistaan Euroopan unionin virallisessa lehdessä.

5 artikla

Tämä direktiivi on osoitettu kaikille jäsenvaltioille.

Tehty Luxemburgissa 18 päivänä kesäkuuta 2003.

Euroopan parlamentin puolesta

Puhemies

P. Cox

Neuvoston puolesta

Puheenjohtaja

G. Drys

(1) Ehdotus tehty 16.3.2003 (ei vielä julkaistu virallisessa lehdessä).

(2) EUVL C 133, 6.6.2003, s. 13.

(3) Euroopan parlamentin lausunto, annettu 27. maaliskuuta 2003 (ei vielä julkaistu virallisessa lehdessä) ja neuvoston päätös, tehty 19. toukokuuta 2003.

(4) EYVL L 84, 5.4.1993, s. 1.

(5) EYVL L 327, 22.12.2000, s. 1, direktiivi sellaisena kuin se on muutettuna päätöksellä N:o 2455/2001/EY (EYVL L 331, 15.12.2001, s. 1).

(6) EYVL L 319, 4.12.2001, s. 30.

(7) EYVL L 181, 4.7.1986, s. 6, direktiivi sellaisena kuin se on viimeksi muutettuna vuoden 1994 liittymisasiakirjalla.

(8) EYVL L 131, 5.5.1998, s. 11.

(9) EYVL L 269, 21.10.2000, s. 34, direktiivi sellaisena kuin se on muutettuna komission päätöksellä 2002/525/EY (EYVL L 170, 29.6.2002, s. 81).

(10) EUVL L 37, 13.2.2003, s. 19.

(11) EYVL L 262, 27.9.1976, s. 201, direktiivi sellaisena kuin se on viimeksi muutettuna Euroopan parlamentin ja neuvoston direktiivillä 2003/36/EY (EUVL L 156, 25.6.2003, s. 26).

(12) EYVL L 183, 29.6.1989, s. 1.

(13) EYVL L 196, 26.7.1990, s. 1, direktiivi sellaisena kuin se on viimeksi muutettuna direktiivillä 1999/38/EY (EYVL L 138, 1.6.1999, s. 66).

LIITE

Lisätään kohdat 46 ja 47 direktiivin 76/769/ETY liitteeseen I seuraavasti:

">TAULUKON PAIKKA>"